**Αθήνα:** 11.02.2025

**Αρ. Πρωτ.:** 174

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Η ΕΣΑμεΑ ζητά την παρέμβαση της ΚΕΔΕ για την απασχόληση των ατόμων με αναπηρία, χρόνιες ή/και σπάνιες παθήσεις στους Δήμους**

Δεδομένου ότι **η ανταπόκριση των Δήμων** στη δημόσια πρόσκληση της ΔΥΠΑ για την πρόσληψη 1.000 ανέργων ατόμων με αναπηρία **είναι μέχρι σήμερα χαμηλή**, η ΕΣΑμεΑ απέστειλε έγγραφο στην ΚΕΔΕ με το οποίο ζητά την παρέμβασή της για την ενημέρωση των Δήμων για το συγκεκριμένο πρόγραμμα (*Ειδικό Πρόγραμμα Απασχόλησης της ΔΥΠΑ για την πρόσληψη 1.000 ανέργων Ατόμων με Αναπηρία σε ΟΤΑ Α’ Βαθμού).*

Τα διαθέσιμα στοιχεία καταδεικνύουν ότι το πεδίο της εργασίας είναι απροσπέλαστο για την πλειοψηφία των ατόμων με αναπηρία, χρόνιες ή/και σπάνιες παθήσεις. Πιο συγκεκριμένα, σύμφωνα με το 140 Δελτίο του Παρατηρητήριου Θεμάτων Αναπηρίας της Ε.Σ.Α.μεΑ.[[1]](#footnote-1), το ποσοστό των ατόμων με αναπηρία 20-64 ετών που μετέχουν στον ενεργό πληθυσμό (εργατικό δυναμικό) ανέρχεται στο ιδιαίτερα χαμηλό ποσοστό του 23,7%. Το ποσοστό δε των απασχολούμενων ατόμων με σοβαρή αναπηρία 20-64 ετών ανέρχεται στο 18,4% (41. 909 άτομα), με το χάσμα απασχόλησης των ατόμων με αναπηρία σε σύγκριση με τον πληθυσμό χωρίς αναπηρία να υπολογίζεται στις 50 μονάδες.

Θέση του αναπηρικού κινήματος της χώρας είναι πως οι **ΟΤΑ α’ βαθμού μπορούν να συμβάλλουν καταλυτικά στην ενίσχυση της απασχόλησης των ατόμων με αναπηρία, χρόνιες ή/ και σπάνιες παθήσεις** μέσω της άρσης των εμποδίων στο δομημένο και ψηφιακό περιβάλλον, της βελτίωσης της προσβασιμότητας των μεταφορών, της παροχής υπηρεσιών που προάγουν την ανεξάρτητη διαβίωση και συμπερίληψή τους στην κοινότητα, της παροχής εύλογων προσαρμογών, καθώς και μέσω της αξιοποίησης των δυνατοτήτων που τους παρέχουν τα επιδοτούμενα προγράμματα απασχόλησης που χρηματοδοτούνται από εθνικούς ή/και κοινοτικούς πόρους.

Ένα τέτοιο πρόγραμμα είναι και το «*Ειδικό Πρόγραμμα Απασχόλησης για την πρόσληψη 1.000 ανέργων Ατόμων με Αναπηρία σε Οργανισμούς Τοπικής Αυτοδιοίκησης Α΄ βαθμού»* που υλοποιείται από τη Δημόσια Υπηρεσία Απασχόλησης (ΔΥΠΑ)***.*** Σκοπός του Προγράμματος είναι η επίτευξη της ενεργής συμμετοχής των ατόμων με αναπηρία στην κοινωνική, οικονομική και πολιτική ζωή της χώρας μέσω της ένταξη/επανένταξή τους στην αγορά εργασίας. Αντικείμενο του Προγράμματος είναι η δημιουργία 1.000 νέων θέσεων εργασίας, πλήρους ή μερικής απασχόλησης, με την πρόσληψη ανέργων με αναπηρία. Ωφελούμενοι του Προγράμματος είναι εγγεγραμμένοι/ες στο μητρώο της ΔΥΠΑ που κατά την ημερομηνία υπόδειξής τους ανήκουν στην κατηγορία των ατόμων με αναπηρία. Δικαιούχοι είναι όλοι οι ΟΤΑ α΄ βαθμού. Το Πρόγραμμα είναι διάρκειας έως 18 μηνών και επιχορηγεί το 75% μισθού και εισφορών, με ανώτατο ποσό επιχορήγησης τις 13.500 ευρώ ανά άτομο με αναπηρία (το υπόλοιπο καλυπτόμενο από τον εκάστοτε Δήμο). Η υποβολή των αιτήσεων ξεκίνησε στις 3 Δεκεμβρίου 2024. Περισσότερες πληροφορίες για το πρόγραμμα είναι διαθέσιμες στην ιστοσελίδα της ΔΥΠΑ[[2]](#footnote-2).

Η επιτυχής υλοποίηση του Προγράμματος, η οποία εξαρτάται αποκλειστικά και μόνο από την ανταπόκριση των Δήμων, θα αποτελέσει έμπρακτη απόδειξη ότι το ζήτημα της εργασιακής ένταξης των ατόμων με αναπηρία, χρόνιες ή/και παθήσεις αποτελεί προτεραιότητα για τους ΟΤΑ α΄ βαθμού, και πως οι δημότες με αναπηρία, οι δημότες με χρόνιες και σπάνιες παθήσεις και οι οικογένειές τους μπορούν να βασίζονται σε αυτούς για τη βελτίωση της ποιότητας ζωής τους.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |

1. Διαθέσιμο στο: <https://paratiritirioanapirias.gr/el/results/publications/93/14o-deltio-toy-parathrhthrioy-ths-esmea-stoixeia-sok-gia-thn-apasxolhsh-twn-atomwn-me-anaphria-ektos-ergatikoy-dynamikoy-h-syntriptikh-pleionothta> [↑](#footnote-ref-1)
2. Βλ. <https://www.dypa.gov.gr/active-employment-policies/eidiko-proghramma-apaskholisis-ghia-tin-proslipsi-1000-anerghon-atomon-me-anapiria-amea-se-orghanismous-topikis-autodiikisis-a-vathmou> [↑](#footnote-ref-2)